Page:Thrummy cap (2).pdf/12

 12                    Wi' power to do as I thought fit, In ilka cause I chief did sit; The laird paid great respect to me, But I an ill return did gie: The title deeds of his estate, Out of the same I did him cheat; And staw them frae where they did lie, Some days before the laird did die; His son at that time was in France, And sae I thought I'd hae some chance, Gin he sud never come again, That the estate would be my ain. But scarcely three bare weeks were past, When death did come and grip me fast; Sae sudden that I had nae power The charter back for to restore. Soon after that came hame the heir, And syne got up the reefu' rair, Fat sorrow was come o' his rights? They sought them several days an' nights; But never yet hae they been seen, An I aneath a meikle stane Did hide them in the chamber wa' Weel sew'd up in a leather ba': But I was ne'er allow'd to rest, Until that I the same confest; But this to do I had nae power Frae yon time to this very hour That I've reveal'd it a' to you; And now I'll tell you what to do.